b'\n_START_ARTICLE_\nBaris (Italija)\n_START_SECTION_\nIstorija\n_START_PARAGRAPH_\nAntikos laikais miestas vadinosi Barium (lotyni\xc5\xa1kai) arba Barion (graiki\xc5\xa1kai). 181 m. pr. m. e. minimas uostas, kuris regione tuo metu buvo \xc5\xbevejybos centras. Pirmasis miesto istorinis valdovas buvo vyskupas Gervazijus 347 m. V\xc4\x97liau iki pat X a. miest\xc4\x85 valdydavo Konstantinopolio vyskupai._NEWLINE_VI a. valdant Langobardams Baryje buvo \xc4\xafvestos taisykl\xc4\x97s, kurios laikomos viena pirm\xc5\xb3j\xc5\xb3 miesto konstitucij\xc5\xb3 \xe2\x80\x93 pagal j\xc4\x85 savo taisykles k\xc5\xabr\xc4\x97 kiti pietiniai miestai._NEWLINE_V\xc4\x97liau ilg\xc4\x85 laik\xc4\x85 Baris buvo u\xc5\xbegrobin\xc4\x97jamas ir valdomas vis kit\xc5\xb3 valdov\xc5\xb3 \xe2\x80\x93 musulmon\xc5\xb3, bizantijos imperijos, normand\xc5\xb3._NEWLINE_1087 m. mieste buvo pastatyta \xc5\xa0v. Mikalojaus bazilika, kurioje laikomi \xc5\xa1io \xc5\xa1ventojo palaikai atve\xc5\xbeti i\xc5\xa1 Likijos. Nuo t\xc5\xb3 laik\xc5\xb3 \xc4\xaf Bar\xc4\xaf keliauja daug piligrim\xc5\xb3, kurie lanko \xc5\xa1ventojo kap\xc4\x85._NEWLINE_XV a. pabaigoje savo rezidencij\xc4\x85 miest\xc4\x97 pasistat\xc4\x97 Neapolio karalyst\xc4\x97s princes\xc4\x97 Izabel\xc4\x97. Netrukus Baris tapo \xc5\xa1ios karalyst\xc4\x97s dalimi. 1808 m. Neapolio karalyst\xc4\x97s karaliaus Murato paliepimu Baris buvo ple\xc4\x8diamas ir tapo svarbiu regiono ekonominiu ir kult\xc5\xabriniu centru._NEWLINE_Per II pasaulin\xc4\xaf kar\xc4\x85 Baris tapo vieninteliu Europos miestu, sulaukusi\xc5\xb3 cheminio ginklo atakos. Bario oro reidas \xc4\xafvyko 1943 m. gruod\xc5\xbeio 2 d._NEWLINE_Balkan\xc5\xb3 oro paj\xc4\x97gos, kurios r\xc4\x97m\xc4\x97 partizanus Jugoslavijos kare, buvo \xc4\xafsik\xc5\xabrusios Baryje.\n_START_SECTION_\nRy\xc5\xa1iai su Lietuva\n_START_PARAGRAPH_\nI\xc5\xa1 \xc5\xa1io miesto yra kilusi \xc5\xbdygimanto Senojo \xc5\xbemona, Lietuvos Did\xc5\xbeiosios Kunigaik\xc5\xa1tyst\xc4\x97s kunigaik\xc5\xa1tien\xc4\x97 ir Lenkijos karalien\xc4\x97 Bona Sforza, kuri prisid\xc4\x97jo prie renesanso kult\xc5\xabros sklaidos Lietuvos Did\xc5\xbeiojoje Kunigaik\xc5\xa1tyst\xc4\x97je._NEWLINE_2009 m. vasario 16 d. Lietuvos Nepriklausomyb\xc4\x97s pamin\xc4\x97jimo proga Bario savivaldyb\xc4\x97s pagrindin\xc4\x97je sal\xc4\x97je vyko \xc5\xa1ios \xc5\xa1vent\xc4\x97s renginys ir \xe2\x80\x9eVilnius \xe2\x80\x93 Europos kult\xc5\xabros sostin\xc4\x97 2009\xe2\x80\x9c programos pristatymas._NEWLINE_2009 m. liepos m\xc4\x97n. miesto taryba, min\xc4\x97dama Lietuvos vardo t\xc5\xabkstantmet\xc4\xaf, prisid\xc4\x97dama prie Vilniaus \xe2\x80\x93 2009 met\xc5\xb3 Europos kult\xc5\xabros sostin\xc4\x97s garsinimo ir vertindama ilgamet\xc4\xaf Lietuvos miest\xc5\xb3 ir Bario bendradarbiavim\xc4\x85, nusprend\xc4\x97 vien\xc4\x85 miesto gatv\xc4\x99 pavadinti Lietuvos vardu. Tai buvo oficialiai atlikta 2010 m. vasario 9 dien\xc4\x85._NEWLINE_Mieste kiekvienais metais vyksta Lietuvos kult\xc5\xabros pristatymo renginiai, parodos, rengiami verslinink\xc5\xb3 susitikimai.\n_START_SECTION_\nBario dialektas\n_START_PARAGRAPH_\nNors dabar Bario miestas yra i\xc5\xa1sivyst\xc4\x99s uostas ir universitet\xc5\xb3 miestas, jis turi i\xc5\xa1laik\xc4\x99s daug tradicij\xc5\xb3, paremt\xc5\xb3 glob\xc4\x97jo \xc5\xa0v. Mykolo. Visoje Italijoje Bario miestas \xc5\xbeinomas d\xc4\x97l savo i\xc5\xa1skirtinio dialekto, ypa\xc4\x8d naudojamo miesto senamiestyje. Ital\xc5\xb3 ir graik\xc5\xb3 \xc5\xbevejai tarpusavyje suk\xc5\xabr\xc4\x97 pid\xc5\xbein\xc4\x85, kur\xc4\xaf net ir \xc5\xa1iuo metu vietiniai graik\xc5\xb3 \xc5\xbevejai supranta.\n_START_SECTION_\nFiera del Levante paroda\n_START_PARAGRAPH_\nFiera del Levante paroda, kuri vyksta mieste kiekvien\xc4\x85 rugs\xc4\x97j\xc4\xaf, laikoma viena did\xc5\xbeiausi\xc5\xb3 parod\xc5\xb3 Adrijos j\xc5\xabros regione. Fiera del Levante parodoje eksponuojami agrikult\xc5\xabros ir pramon\xc4\x97s sri\xc4\x8di\xc5\xb3 gaminiai ir paslaugos.\n_START_SECTION_\nBario maistas\n_START_PARAGRAPH_\nBario virtuv\xc4\x97, kuri laikoma viena tradici\xc5\xa1kiausi\xc5\xb3 ir vertingiausi\xc5\xb3 Italijos virtuvi\xc5\xb3, paremta trimis pagrindiniais miesto agrikult\xc5\xabros produktais \xe2\x80\x93 kvie\xc4\x8diais, alyv\xc5\xb3 aliejumi ir vynu. Bario miesto virtuv\xc4\x99 taip pat labai praturtina vietiniai vaisiai ir dar\xc5\xbeov\xc4\x97s.\n_START_SECTION_\nSportas\n_START_PARAGRAPH_\nVietinis futbolo klubas AS Bari \xc5\xbeaid\xc5\xbeia \xc5\xa1alies lygoje Serie B. Nam\xc5\xb3 rungtynes ekipa \xc5\xbeaid\xc5\xbeia Bario \xc5\xa0v. Mykolo stadione, talpinan\xc4\x8diame 58 000 \xc5\xbemoni\xc5\xb3. \xc5\xa0iame stadione 1990 m. vyko XIV pasaulio futbolo \xc4\x8dempionatas, o 1991 m. \xe2\x80\x93 Europos taur\xc4\x97s finalas.'